Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 395/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od dneva te objave.

ENOTNI DOKUMENT

„ PISTACCHIO DI RAFFADALI“

EU št.: PDO-IT-02449 – 22. 2. 2019

ZOP (X) ZGO ( )

1. Ime

„Pistacchio di Raffadali“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena označba porekla „Pistacchio di Raffadali“ se uporablja za plod v lupini, oluščen ali olupljen rastlin vrste Pistacia vera, kultivarja napoletana, ki je znan tudi pod imenom bianca ali nostrale, cepljenih na lihopernato rujevino (Pistacia terebinthus), z ljudskim imenom Scornabeccu.

V posamičnih nasadih je dovoljenih največ 5 % rastlin, ki niso kultivar napoletana in/ali podlaga za cepiče vrste P. terebinthus.

Proizvodu z rastline, ki ni kultivar napoletana in/ali podlaga za cepiče vrste P. terebinthus, se certifikat ne podeli.

Pistacija „Pistacchio di Raffadali“ mora za sprostitev v porabo imeti naslednje fizične in organoleptične lastnosti:

— skupna vsebnost olja > 30 %,

— barva kličnih listov: zelena, razmerje med klorofilom a in b ≥ 1,3,

— okus: sladek, prijeten in izrazit,

— vsebnost vlage ≤ 6,5 %,

— prisotnost palmitoleinske kisline ≥ 0,7 %,

— podolgovata oblika.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Sajenje, gojenje, obiranje, sušenje, odstranjevanje zunanje prevleke, luščenje, lupljenje ovojnice.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pistacija „Pistacchio di Raffadali“ se lahko sprosti v porabo:

— za proizvod v lupini, oluščen ali olupljen, ki je namenjen za predelavo in ne končnemu potrošniku, v vrečah iz tkanine in/ali drugega primernega materiala, do teže 25 kg,

— za proizvod v lupini, oluščen ali olupljen, ki je namenjen končnemu potrošniku, v primernem prosojnem materialu in s prosojnim okencem, ki omogoča, da se vidi proizvod.

3.6 Posebna pravila za označevanje proizvoda, za katerega se uporablja registrirano ime

Vsebniki in/ali vrečke morajo poleg evropskega simbola za ZOP in v nadaljevanju opisanega logotipa vsebovati tudi označbo „Pistacchio di Raffadali“, ki mora biti navedena z jasnimi črkami, ki jih ni mogoče izbrisati in se opazno razlikujejo od vseh drugih napisov.

Identifikacijski logotip „Pistacchio di Raffadali“ je sestavljen iz pravokotnika, znotraj katerega je upodobljena veja rastline pistacije s tremi ovalnimi listi in štirimi pistacijami v razprti lupini; pod pravokotnikom je besedilo „PISTACCHIO DI RAFFADALI D.O.P“, zapisano z velikimi tiskanimi črkami v pisavi gotham medium.

4. Jedrnata opredelitev geografskega območja

Območje proizvodnje proizvoda „Pistacchio di Raffadali“ se nahaja znotraj upravnih meja naslednjih občin v pokrajini Agrigento: Raffadali, Joppolo Giancaxio, Santa Elisabetta, Agrigento, Cianciana, Favara, Racalmuto, Sant’Angelo Muxaro, San Biagio Platani, Cattolica Eraclea, Casteltermini, Santo Stefano Quisquina, Aragona, Comitini, Grotte, Montallegro, Alessandria della Rocca, Siculiana, Realmonte, Naro, Porto Empedocle, Castrofilippo, Campobello di Licata, Ribera, Canicatti, Palma di Montechiaro, Ravanusa in Camastra; Montedoro e Serradifalco v pokrajini Caltanissetta.

5. Povezava z geografskim območjem

Gojenje pistacij se je razmahnilo v drugi polovici 19. stoletja, celi pašniki in opuščena zemljišča so se spremenili v nasade pistacij, gojena rastlina pa je postala temelj celotnega kmetijskega in gospodarskega sistema na tem območju.

Območje pridelave zaznamujejo zemljišča apnenčastega izvora, ki so značilna za evaporitne sedimente, in polsuho subtropsko sredozemsko podnebje z dolgimi in suhimi poletji, večinoma jesenskim in zimskim dežjem ter velikimi razlikami med dnevnimi in nočnimi temperaturami, ki redko dosežejo minimalne temperature do okrog 0 °C.

Uporaba in izbor vrste lihopernata rujevina (Pistacia terebinthus) kot podlage za cepljenje, ki se dobro prilagaja zelo sušnim razmeram, narava substratov apnenčastega izvora in gojenje rastlin na južnih osončenih legah, kar vse temelji na zavestni izbiri človeka, omogočajo pridelavo plodov s posebnimi kakovostnimi značilnosti, kot je visoka vsebnost olja. To značilnost podpirajo visoke temperature okolja v poletnem obdobju, ki med diferenciacijo plodov omogočajo nastanek več maščobnih kislin, ki so osnovna sestavina pistacijevih olj. Študija o podnebju na območju pistacije „Pistacchio di Raffadali“ je pokazala, da je sušno obdobje daljše ter da so povprečne mesečne temperature in temperaturni viški višji kot na drugih območjih vzhodne Sicilije, na katerih se goji pistacija.

Druga razločevalna značilnost je sladki, prijetni in izraziti okus, vezan na sestavo tal obdelovalnih zemljišč. Znano je, da je absorpcija elementov odvisna od vrednosti pH tal in da imajo nekatera makrohranila, kot so kalcij, fosfor, kalij in magnezij, vrednost, višjo od 7. Vzorci, odvzeti na območju proizvodnje pistacije „Pistacchio di Raffadali“, kažejo, da so tla subalkalna z vrednostmi, višjimi od 7,5.

Poleg tega Pistacija „Pistacchio di Raffadali“ ima tudi kompleksen profil maščobnih kislin v plodu z vsebnostjo palmitoleinske kisline, ki je večja ali enaka kot 0,7 %.

Človeški dejavnik se izraža v posebnem znanju, ko se pri gojenju pistacije „Pistacchio di Raffadali“ uporablja posebna gojitvena oblika z vzdrževanjem nizke rasti rastlin in vejami, ki se skoraj dotikajo tal. Ta gojitvena oblika, izvorno nastala za olajšanje obiranja, ki je ročno, in preprečevanje postopnega zorenja grozdov, je skozi čas prav tako vtisnila pečat krajini.

Po zaslugi te stoletne dejavnosti so kmetje postali glavni akterji teh sprememb: znali so izkoristiti posebnosti in optimalne razmere okolja, pridobili so posebne strokovne sposobnosti in ustvaril krajino, ki zaznamuje območje proizvodnje.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na naslednji povezavi:

https://www.politicheagricole.it/flex/cm/pages/ServeBLOB.php/L/IT/IDPagina/3335.

ali neposredno na domači strani ministrstva za kmetijstvo, prehrano, gozdarstvo in turizem (www.politicheagricole.it), kjer izberete „Qualità“, nato „Prodotti DOP IGP e STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.